b'\n_START_ARTICLE_\nJanez Zor\n_START_SECTION_\n\xc5\xbdivljenjepis\n_START_PARAGRAPH_\nJanez Zor je diplomiral leta 1949 iz ruskega jezika s knji\xc5\xbeevnostjo, stare cerkvene slovan\xc5\xa1\xc4\x8dine in srbohrva\xc5\xa1kega jezika s knji\xc5\xbeevnostjo. Po diplomi je postal asistent pri In\xc5\xa1titutu za slovansko filologijo. Med 1950\xe2\x80\x931952 je bil na izpopolnjevanju v Beogradu, 1956\xe2\x80\x931958 na Moskovski dr\xc5\xbeavni univerzi. Od 1959\xe2\x80\x931961 je bil lektor za sloven\xc5\xa1\xc4\x8dino in srbohrva\xc5\xa1\xc4\x8dino na univerzi v G\xc3\xb6ttingenu. Po vrnitvi domov je na Filozofski fakulteti postal lektor za ruski jezik. Po umiku prof. Franceta Tom\xc5\xa1i\xc4\x8da je za\xc4\x8del predavati \xc5\xa1e predmet Stara cerkvena slovan\xc5\xa1\xc4\x8dina na Filozofski fakulteti v Ljubljani. Slovansko filologijo je eno leto predaval tudi na univerzi v Trstu in deset let na Pedago\xc5\xa1ki fakulteti v Mariboru. Predaval je na ve\xc4\x8d seminarjih o glagolici v Zagrebu in na Krku. Upokojil se je 8. junija 1996 kot strokovni svetnik.'